b'\n_START_ARTICLE_\nJohn Dryden\n_START_PARAGRAPH_\nJohn Dryden (19. august (vkj 9. august) 1631 Aldwincle, Thrapston, Northamptonshire, Inglismaa \xe2\x80\x93 12. mai (vkj 1. mai) 1700 London) oli inglise luuletaja, kirjanduskriitik, t\xc3\xb5lkija ja n\xc3\xa4itekirjanik, 1668. aastast Inglismaa esimene poeet-laureaat. Drydenit peeti Inglise restauratsiooniajastu kirjanduselus sedav\xc3\xb5rd m\xc3\xb5juv\xc3\xb5imsaks, et kirjanduslugudes nimetatakse seda Drydeni ajastuks._NEWLINE_Dryden sai hariduse Westminsteri koolis ning Cambridge\'i \xc3\xbclikooli Trinity College\'is. 1662. aastal valiti Dryden Londoni Kuningliku Seltsi liikmeks, kuid ta ei osalenud seltsi tegemistes ning arvati 1666. aastal tasumata liikmemaksu t\xc3\xb5ttu v\xc3\xa4lja. 1687. aastal p\xc3\xb6\xc3\xb6rdus ta katoliiklusse. Kui katoliikliku kuninga asendas 1688. aastal protestantlik kuningav\xc3\xb5im, keeldus Dryden kuningale truudust vandumast, ent kuna ta teenis elatist peamiselt erakirjastuste kaudu, mitte poliitilise patronaa\xc5\xbei teel, ei olnud saadud tagasil\xc3\xb6\xc3\xb6gil tema jaoks ulatuslikke tagaj\xc3\xa4rgi.\n_START_SECTION_\nLooming\n_START_PARAGRAPH_\nTema esimene oluline tr\xc3\xbckis ilmunud teos oli 1658. aastal avaldatud "Heroilised stantsid" ("Heroic Stanzas"), euloogia samal aastal surnud Oliver Cromwellile. P\xc3\xa4rast kuningav\xc3\xb5imu taastamist Inglismaal sidus ta end aga uue v\xc3\xb5imuga ning temast sai peagi juhtiv kirjanduskriitik ja luuletaja. Kui 1660. aastal t\xc3\xbchistati puritaanlik teatrikeeld, asus Dryden kirjutama n\xc3\xa4idendeid Londoni teatritruppidele, kellega tal olid p\xc3\xbcsilepingud: algul King\'s Company ja hiljem Duke\'s Company. _NEWLINE_Drydeni tuntumate teoste hulka kuuluvad satiirilised poeemid "Absalom ja Achitophel" (1681) ja "Mac Flecknoe" (1678), "Hirv ja panter" ("The Hind and the Panther", 1687) ja "Annus Mirabilis" (1667), essee "Dramaatilisest luulest" ("Of Dramatick Poesie", 1668), kom\xc3\xb6\xc3\xb6dia "Moodne abielu" ("Marriage \xc3\xa0 la Mode", 1673), heroilised v\xc3\xa4rssdraamad "Oidipus" (1678), "Almanzor ja Almahide ehk Granada vallutamine hispaanlaste poolt" ja ooper "Kuningas Arthur" (1691). Dryden t\xc3\xb5lkis mitmeid antiikaegseid ja ka uuemaid autoreid nagu Horatius, Juvenalis, Ovidius, Lucretius ja Theokritos. Tema t\xc3\xb5lket\xc3\xb6\xc3\xb6 tipuks sai Vergiliuse koguteoste ilmumine 1697. aastal._NEWLINE_Dryden t\xc3\xb5i inglise keelde mitu uust s\xc3\xb5nu nagu "biography" ja kirjandusloolisi termineid nagu "Metaphysical poets" (nn metaf\xc3\xbc\xc3\xbcsilised poeedid). Laialt on levinud mitmed tema sententsid nagu "Suur lust on olla hull, ent seda lusti tunneb ainult hull." ("Hispaania munk") ja "K\xc3\xb5igepealt me loome oma tavad ja siis loovad tavad meid."_NEWLINE_Drydeni "Oodi Hr Henry Purcelli surma puhul" on t\xc3\xb5lkinud eesti keelde Marju Riisikamp. Purcell, inglise barokkmuusika suurkuju, viisistas mitmeid Drydeni tekste. Drydeni "Laul p\xc3\xbcha Cecilia p\xc3\xa4evaks" ilmus ajakirjas Akadeemia nr 9/2016 M\xc3\xa4rt V\xc3\xa4ljataga t\xc3\xb5lkes.'